b'\n_START_ARTICLE_\nFrancesco Solimena\n_START_PARAGRAPH_\nFran\xc4\x8deskas Solimena (it. Francesco Solimena, 1657 m. spalio 4 d. \xe2\x80\x93 1747 m. baland\xc5\xbeio 3 d.) \xe2\x80\x93 ital\xc5\xb3 baroko tapytojas. Savo k\xc5\xabryboje derino baroko stilistik\xc4\x85 su klasikin\xc4\x97s dail\xc4\x97s bruo\xc5\xbeais, vis\xc5\xb3 pirma paimtais i\xc5\xa1 Rafaelio. Lietuvos dail\xc4\x97s muziejaus rinkiniuose yra jo paveikslas \xe2\x80\x9eRo\xc5\xbeinio \xc5\xa0v\xc4\x8d. Mergel\xc4\x97 Marija\xe2\x80\x9c (nuolatin\xc4\x97je ekspozicijoje Radvil\xc5\xb3 r\xc5\xabmuose).\n_START_SECTION_\nBiografija\n_START_PARAGRAPH_\nFran\xc4\x8deskas Solimena gim\xc4\x97 1657 m. spalio 4 d. Kanal\xc4\x97 di Serino kaime netoli Avelino, meninink\xc5\xb3 \xc5\xa1eimoje. Pirmuosius dail\xc4\x97s mokslus i\xc5\xa1\xc4\x97jo pas t\xc4\x97v\xc4\x85 Angelo Solimena. Apie 1670 m. jis t\xc4\x97vui pad\xc4\x97jo atlikti tapyb\xc4\x85 No\xc4\x8dera Inferior\xc4\x97s katedroje ir Salerno mieste. 1674 m. jis persikraust\xc4\x97 \xc4\xaf Neapol\xc4\xaf, kur tapo vienu \xc5\xbeymiausi\xc5\xb3 miesto dailinink\xc5\xb3. Buvo paveiktas neapolitie\xc4\x8di\xc5\xb3 dailinink\xc5\xb3 Luca Giordano ir Mattia Pretti. Daug element\xc5\xb3 \xc4\x97m\xc4\x97 i\xc5\xa1 praeities klasikinio baroko ir renesanso dailinink\xc5\xb3: Pietro da Cortona, Rafaelio, Giovanni Lanfranco._NEWLINE_Solimena \xc4\xafsteig\xc4\x97 savas dail\xc4\x97s dirbtuves Neapolyje, buvo patronuotas \xc4\xaftaking\xc5\xb3 neapolitie\xc4\x8di\xc5\xb3 aristokrat\xc5\xb3 ir katalik\xc5\xb3 ba\xc5\xbeny\xc4\x8dios klierik\xc5\xb3. Solimena vis\xc4\x85 gyvenim\xc4\x85 praleido Neapolyje, da\xc5\xbenai lank\xc4\x97 gimt\xc4\x85sias No\xc4\x8der\xc4\x97s apylinkes netoli Neapolio. Nepaisant pastovios darbo vietos Solimena tapo vienu populiariausi\xc5\xb3 to meto Europos dailinink\xc5\xb3. Jam paveikslus u\xc5\xbesakin\xc4\x97jo princas Eugenijus Savojietis ir Pranc\xc5\xabzijos karalius Liudvikas XIV-asis. Solimenos rangas buvo pakletas \xc4\xaf baronus. Pats gyveno nuosavuose r\xc5\xabmuose (\xc5\xa1iuo metu Solimenos r\xc5\xabmai Neapolyje). Jo dirbtuv\xc4\x97s apr\xc5\xabpino vietos ir apylinki\xc5\xb3 ba\xc5\xbeny\xc4\x8dias religiniais paveikslais. Po Luca Giordano mirties (1705) Solimena tapo svarbiausiu Neapolio dailininku. Gars\xc4\x97jo kaip \xc5\xbeymus kit\xc5\xb3 dailinink\xc5\xb3 mokytojas. Fran\xc4\x8deskas Solimena mir\xc4\x97 1747 m. baland\xc5\xbeio 3 d. Baros miestelyje prie Neapolio (\xc5\xa1iuo metu Neapolio dalis)'